มติกนง.เอกฉันท์คงดอกเบี้ยที่ 1.5%
กนง.มีมติเอกฉันท์ให้คงอัตราเบี้ยนโยบายไว้ที่ 1.5% แจงต้องเหลือพื้นที่การใช้ดอกเบี้ยไว้เพื่อกระตุ้นเศรษฐกิจหากเติบโตไม่ได้ตามคาด
3 ก.พ. 2559

กนง.มีมติเอกฉันท์ให้คงอัตราเบี้ยนโยบายไว้ที่ 1.5% แจงต้องเหลือพื้นที่การใช้ดอกเบี้ยไว้เพื่อกระตุ้นเศรษฐกิจหากเติบโตไม่ได้ตามคาด
เมื่อวันที่ 3 ก.พ. นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เลขานุการคณะกรรมการนโยบายการเงิน(กนง.) เปิดเผยว่า การประชุมกนง.ครั้งแรกของปีนี้ที่ประชุมมีมติเอกฉันท์ ให้คงอัตราดอกเบี้ยนโยบายไว้ที่ 1.5 % ต่อปีเท่าเดิม โดยให้มีผลทันที เนื่องจากเห็นว่านโยบายการเงินในปัจจุบันยังอยู่ในระดับที่ผ่อนคลาย และระดับอัตราดอกเบี้ยควรรักษาขีดความสามารถในการดำเนินนโยบายการเงิน อาทิ หากเศรษฐกิจขยายตัวไม่เป็นไปตามคาดการณ์ไว้จะได้มีพื้นที่ในการปรับลดดอกเบี้ยเพื่อกระตุ้นเศรษฐกิจได้ 
ขณะเดียวกัน กนง. ยังต้องรักษาเสถียรภาพการเงินในช่วงที่อัตราดอกเบี้ยอยู่ในระดับต่ำนาน ไม่ให้กระทบผู้ฝาก หรือเกิดการเก็งกำไร รวมถึงดูแลพฤติกรรมการแสวงหาผลตอบแทนที่สูงกว่า (Search for yield)
"เศรษฐกิจปีนี้ยังมีความเสี่ยงด้านต่ำหรือมีโอกาสโตต่ำลง จากปัจจัยความเสี่ยงหลักๆในต่างประเทศ ส่วนตัวขับเคลื่อนสำคัญมาจากกำลังซื้อในประเทศและการใช้จ่ายภาครัฐ ที่ประชุมกนง.วันนี้ยังคาดการเติบโตปีนี้ใกล้เคียง 3.5% กนง.จะติดตามพัฒนาการด้านต่างๆอย่างใกล้ชิด และพร้อมที่จะใช้เครื่องมือเชิงนโยบายที่มีอยู่อย่างเหมาะสมเพื่อสนับสนุนการฟื้นตัวของเศรษฐกิจ"นายจาตุรงค์กล่าว
ทั้งนี้ การคงดอกเบี้ยเอาไว้ที่ 1.5% เป็นการคงต่อเนื่องเป็นครั้งที่ 6 นับตั้งแต่การประชุมเมื่อ 29 เม.ย.2558 ซึ่งการคงในครั้งนี้เป็นไปตามที่ตลาดคาดการณ์ไว้ก่อนหน้านี้